Amor Vittone

Amor Vittone (gebore op 16 Maart 1972 as Amor Ines Vittone) is 'n bekende Suid-Afrikaanse sangeres. Sy is op 20 Oktober 2002 met die oud-Springbokrugbyspeler Joost van der Westhuizen († 2017) getroud. Hulle het 'n seun, Jordan, en 'n dogter, Kyle, wat twee jaar jonger as Jordan is.

Biografie 
Amor Ines Vittone is op 16 Maart 1972 in Johannesburg in Transvaal, Suid-Afrika gebore. Vittone was die hoofmeisie van haar hoërskool en sy het in sport en die akademie uitgeblink. Sy het haar honneursgraad in Kommunikasiekunde (cum laude) aan die Randse Afrikaanse Universiteit behaal en was 'n vorige Mej. Johannesburg. Vir sewe agtereenvolgende jare was Amor die Suid-Afrikaanse klopdans- en modernedans-kampioen. Hierdie talent het sy gebruik in “West Side Story”, wat opgevoer is in die Staatsteater in Pretoria, sowel as Richard Loring se produksie “Girl Talk”.

Amor het die volgende programme op televisie aangebied:
 "Legkaart Bonanza",
 "Junior Topsport",
 M-Net se "Spot-on",
 "Mainly for Men" op E.tv,
 "Road to Riches" en die Nasionale Lotery op SABC2,
 "Top Billing",
 "In die kryt met Joost en Amor" op KykNET en M-Net,
 "ABSA game show" op SABC3 en
 "Verimark Quiz show" op M-Net.

Tans tree sy op as choreograaf, seremoniemeester, motiveringsspreker en sangeres. Amor is ook sedert Desember 2016 in 7de Laan te sien as die karakter Zelda.

As 'n bekende en gewilde persoonlikheid het Amor al omtrent elke tydskrif in Suid-Afrika se voorblad versier. Dit sluit in: "Fair Lady", "Keur", "Huisgenoot", "You", "Sarie", "Finesse", "FHM", "Wiel", "Insig",
"Vrouekeur", "De Kat", "Tydskrif Rapport", "Sunday Times Magazine", "Personality", "Directions", "Longevity", "Rooi Rose", "Die Lig", "Baba en Kleuter" en "Marie Claire".

Haar debuutalbum, “Wild Cherry Kisses” is in 1998 vrygestel deur EMI. “Dance in Colours” en “Young Forever” het gevolg. In Februarie 2005 is haar vierde album, “Amor” vrygestel deur Gallo Music Record Company. Amor se eerste Afrikaanse album, “Voluit” is in September 2006 vrygestel deur Select-musiek.
Hierdie album het binne 6 maande goue status bereik (meer as 20,000 eenhede verkoop) en Amor was ook genomineer vir 'n SAMA-toekenning in die kategorie "Beste Afrikaanse Popalbum". Sy was die enigste vroulike kunstenaar benoem in die kategorie. Die video van “Voluit Lewe” het ook gedurende Mei 2007 'n toekenning ontvang as die beste Afrikaanse DVD tydens die Afrikaanse musiektoekennings in Suid-Afrika. Amor is ook benoem vir 'n Crystal toekenning in die kategorie "Hottest S.A. Artist" gedurende Junie.

Vir die Huisgenoot Tempo-toekennings is Amor genomineer in die kategorie gunsteling vroulike kunstenaar en “Voluit Lewe” is benoem as gunstelingliedjie van die jaar. Ook in die Vonk-musiektoekennings is Amor genomineer as beste vroulike kunstenaar van 2007.

“Glo altyd aan more” is in September 2009 vrygestel. Hierdie album is opwindend luisterryk, met aangename stemwerk, sielslirieke en opkikkerende melodieë. Amor is die spieëlbeeld van energie, vreugde en oorwinning en die album is gestempel op hoop, positiewe sterkte en 'n aangename lewenskalmte. Amor is tans besig om haar sewende album op te neem met Maroela Musiek.

Diskografie 
 1999: Wild Cherry Kisses
 2000: Dance in Colours
 2002: Young Forever
 2004: Amor
 2005: Surrender
 2006: Voluit
 2009: This Was Then : Amor Greatest Hits
 2009: Glo Altyd aan Môre

Verwysings

Sien ook 
 Lys van Suid-Afrikaanse musikante
 Lys van bekende Suid-Afrikaners

Eksterne skakels 
 Amor Vittone se amptelike webwerf
 
 

Suid-Afrikaanse sangers
Suid-Afrikaanse televisieaanbieders
Afrikaanse sangers
Geboortes in 1972
Lewende mense